CELEX: 32021R2153
Language: el
Date: 2021-08-06 00:00:00
Title: Κατ’ εξουσιοδότηση κανονισμός (ΕΕ) 2021/2153 της Επιτροπής της 6ης Αυγούστου 2021 για τη συμπλήρωση της οδηγίας (ΕΕ) 2019/2034 του Ευρωπαϊκού Κοινοβουλίου και του Συμβουλίου σχετικά με ρυθμιστικά τεχνικά πρότυπα που προσδιορίζουν τα κριτήρια για την υπαγωγή ορισμένων επιχειρήσεων επενδύσεων στις απαιτήσεις του κανονισμού (ΕΕ) αριθ. 575/2013 (Κείμενο που παρουσιάζει ενδιαφέρον για τον ΕΟΧ)

7.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 436/9
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2153 ΤΗΣ ΕΠΙΤΡΟΠΗΣ
         της 6ης Αυγούστου 2021
         για τη συμπλήρωση της οδηγίας (ΕΕ) 2019/2034 του Ευρωπαϊκού Κοινοβουλίου και του Συμβουλίου σχετικά με ρυθμιστικά τεχνικά πρότυπα που προσδιορίζουν τα κριτήρια για την υπαγωγή ορισμένων επιχειρήσεων επενδύσεων στις απαιτήσεις του κανονισμού (ΕΕ) αριθ. 575/2013
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2019/2034 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, σχετικά με την προληπτική εποπτεία επιχειρήσεων επενδύσεων και την τροποποίηση των οδηγιών 2002/87/ΕΚ, 2009/65/ΕΚ, 2011/61/ΕΕ, 2013/36/ΕΕ, 2014/59/ΕΕ και 2014/65/ΕΕ (1), και ιδίως το άρθρο 5 παράγραφος 6 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 5 παράγραφος 1 της οδηγίας (ΕΕ) 2019/2034, οι αρμόδιες αρχές μπορεί να απαιτούν από ορισμένες επιχειρήσεις επενδύσεων να υπόκεινται στην ίδια προληπτική μεταχείριση με τα πιστωτικά ιδρύματα που εμπίπτουν στο πεδίο εφαρμογής του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2) και να συμμορφώνονται με την προληπτική εποπτεία βάσει της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (3).
                  
               
                     (2)
                  
                  
                     Για τους σκοπούς του άρθρου 5 παράγραφος 1 στοιχείο α) της οδηγίας (ΕΕ) 2019/2034, θα πρέπει να διευκρινιστεί ότι αν μια επιχείρηση επενδύσεων ασκεί δραστηριότητες που υπερβαίνουν τουλάχιστον το ένα από τα τέσσερα ποσοτικά όρια για τα εξωχρηματιστηριακά παράγωγα, την αναδοχή χρηματοπιστωτικών μέσων και/ή τοποθέτηση χρηματοπιστωτικών μέσων με δέσμευση ανάληψης, τις χορηγούμενες πιστώσεις ή δάνεια σε επενδυτές και τους ανεξόφλητους χρεωστικούς τίτλους, οι δραστηριότητες αυτές ασκούνται σε τέτοια κλίμακα που η πτώχευση ή η δυσχέρεια της επιχείρησης επενδύσεων θα μπορούσε να αποτελέσει συστημικό κίνδυνο.
                  
               
                     (3)
                  
                  
                     Δεδομένης της συστημικής σημασίας των δραστηριοτήτων των επιχειρήσεων επενδύσεων, όπως αναφέρεται στο άρθρο 5 της οδηγίας (ΕΕ) 2019/2034, αλλά και του δυνητικού σημαντικού αντικτύπου λόγω μεταδοτικότητας στον χρηματοπιστωτικό τομέα, για τους σκοπούς του άρθρου 5 παράγραφος 1 στοιχείο β) της οδηγίας (ΕΕ) 2019/2034 θα πρέπει να λαμβάνονται υπόψη και οι επιχειρήσεις επενδύσεων που συνιστούν εκκαθαριστικά μέλη όπως ορίζεται στο άρθρο 4 παράγραφος 1 σημείο 3) του κανονισμού (ΕΕ) 2019/2033 και προσφέρουν υπηρεσίες εκκαθάρισης σε άλλα χρηματοπιστωτικά ιδρύματα, τα οποία δεν αποτελούν τα ίδια εκκαθαριστικά μέλη.
                  
               
                     (4)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε στην Επιτροπή η Ευρωπαϊκή Αρχή Τραπεζών μετά από διαβούλευση με την Ευρωπαϊκή Αρχή Κινητών Αξιών και Αγορών.
                  
               
                     (5)
                  
                  
                     Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κλίμακα δραστηριοτήτων
            Για τους σκοπούς του άρθρου 5 παράγραφος 1 στοιχείο α) της οδηγίας (ΕΕ) 2019/2034, οι δραστηριότητες μιας επιχείρησης επενδύσεων θεωρείται ότι ασκούνται σε τέτοια κλίμακα που η πτώχευση ή η δυσχέρεια της επιχείρησης επενδύσεων θα μπορούσε να αποτελέσει συστημικό κίνδυνο όταν η επιχείρηση επενδύσεων υπερβαίνει οποιοδήποτε από τα ακόλουθα όρια:
            
                        α)
                     
                     
                        συνολική ακαθάριστη ονομαστική αξία μη κεντρικά εκκαθαριζόμενων εξωχρηματιστηριακών παραγώγων ύψους 50 δισεκατ. EUR·
                     
                  
                        β)
                     
                     
                        συνολική αξία χρηματοπιστωτικών μέσων αναδοχής και/ή τοποθέτησης χρηματοπιστωτικών μέσων με δέσμευση ανάληψης ύψους 5 δισεκατ. EUR·
                     
                  
                        γ)
                     
                     
                        συνολική αξία χορηγουμένων πιστώσεων ή δανείων σε επενδυτές ώστε να μπορούν να πραγματοποιούν συναλλαγές ύψους 5 δισεκατ. EUR· και
                     
                  
                        δ)
                     
                     
                        συνολική αξία ανεξόφλητων χρεωστικών τίτλων ύψους 5 δισεκατ. EUR.
                     
                  
         
            Άρθρο 2
            Εκκαθαριστικό μέλος
            Επιχειρήσεις επενδύσεων που συνιστούν εκκαθαριστικά μέλη και προσφέρουν υπηρεσίες εκκαθάρισης σε άλλες οντότητες του χρηματοπιστωτικού τομέα, οι οποίες δεν αποτελούν εκκαθαριστικά μέλη, λαμβάνονται υπόψη για τους σκοπούς του άρθρου 5 παράγραφος 1 στοιχείο β) της οδηγίας (ΕΕ) 2019/2034.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 314 της 5.12.2019, σ. 64.
         
            (2)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (3)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
         
            (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).